বাড়ছে নতুন রোগের আতঙ্ক, আক্রান্ত ১০১, মৃত্যু ১ রোগীর

ওয়েব ডেস্ক: ফের দেশজুড়ে এক নতুন রোগের (Disease) আতঙ্ক ছড়িয়ে পড়ছে। গুলেন-বারি সিনড্রোম (Guillain Barre Syndrome) এবার বাড়ছে আশঙ্কা। মহারাষ্ট্রের (Maharashtra) পুণেতে দ্রুত ছড়িয়ে পড়ছে এই বিরল স্নায়ুজনিত (Nervous Disease) রোগ। ইতিমধ্যেই আক্রান্তের সংখ্যা পৌঁছেছে ১০১-এ। এই রোগে আক্রান্ত হয়ে সোলাপুরের একটি বেসরকারি হাসপাতালে প্রথম মৃত্যুর ঘটনাও ঘটেছে।

জানা গিয়েছে, গত ১৮ জানুয়ারি পুণের সোলাপুরের হাসপাতালে এক রোগীকে ভর্তি করা হয়েছিল। তাঁর শরীরে উপসর্গের মধ্যে ছিল ডায়রিয়া এবং সর্দি-কাশি। শারীরিক অবস্থা বিচার করে প্রথমেই তাঁকে আইসিইউ-তে রাখা হয়। তবে পরে শারীরিক অবস্থার সামান্য উন্নতি হওয়ায় সাধারণ বেডে স্থানান্তরিত করা হয়েছিল। কিন্তু হঠাৎ করে অবস্থার অবনতি হতে শুরু করে। আচমকা শুরু হয় শ্বাসকষ্ট। শেষ পর্যন্ত রোগীর মৃত্যু হয় হাসপাতালেই।

আরও পড়ুন: রেজিস্ট্রেশন ছাড়া ‘লিভ-ইন’-এ থাকা অবৈধ! লাগু হল নতুন নিয়ম

কিন্তু কী এই রোগ? বিশেষজ্ঞদের মতে, গুলেন-বারি সিনড্রোম হল একটি বিরল স্নায়বিক রোগ। এই রোগে আক্রান্ত রোগীর শরীরের ইমিউন সিস্টেম বা রোগ প্রতিরোধ ক্ষমতা নিজেই স্নায়ুতন্ত্রের উপরে আক্রমণ করে। এর ফলে ক্রমশ স্নায়ুগুলির কার্যক্ষমতা কমতে শুরু করে। রোগীর শরীরে অসাড়তা অনুভূত হয়। চরম অবস্থায় পক্ষাঘাতগ্রস্ত হয়ে পড়ার আশঙ্কাও থাকে। সেই কারণে এই রোগে আক্রান্ত হওয়ার পর মৃত্যুর আশঙ্কা একটু বেশি।

জানা গিয়েছে, মহারাষ্ট্র সরকারের স্বাস্থ্য দফতর ইতিমধ্যে এই বিরল রোগের উপর নজরদারি চালাচ্ছে। আক্রান্তদের নিয়মিত স্বাস্থ্য পরীক্ষা ও পর্যবেক্ষণ করা হচ্ছে। তবে কীভাবে এই রোগ ছড়াচ্ছে, তা এখনও স্পষ্ট নয়। বিশেষজ্ঞদের মতে, সম্ভবত অস্বাস্থ্যকর খাবার বা দূষিত পানীয় জল থেকে এই সংক্রমণ ছড়াচ্ছে। তবে গুলেন-বারি সিনড্রোমের কোনো নির্দিষ্ট প্রতিষেধক নেই। চিকিৎসার মাধ্যমে রোগীর শারীরিক অবস্থার উন্নতি করা সম্ভব, তবে সময়মতো চিকিৎসা না হলে পরিস্থিতি মারাত্মক হতে পারে।

দেখুন আরও খবর: